Document ID: /roh_data/filtered/fineweb-2-filterrobots_roh.jsonl.gz/54197

Beginn Inhaltsbereich
Categoria: savida e praticas concernent la natira e l’univers
La gestiun dal privel da lavinas surpiglian las guidas da muntogna ed ils responsabels da las telefericas cun il sustegn da scienziads spezialisads. Ella implitgescha ina vasta paletta da tecnicas e praticas immaterialas e scientificas: il studi da las precipitaziuns (vents, plievgia, bunatscha), da las vettas da naiv e dals tips da flocs da naiv, la prevenziun ed il salvament da sportists d’enviern… Questa lavur, realisada per amur da las muntognas malgrà lur privels, na sumeglia en realitad betg als purtrets idillics dals chauns dal Grond Son Bernard cun lur buttiglias da vinars enturn culiez, anzi, ella è pretensiusa e pretenda bler engaschament sin il terren e davos las culissas. Per l’ina ston vegnir reducidas las ristgas stgaffind rempars natirals u artifizials. Per l’autra ston vegnir sensibilisads skiunzs e spassegiaders cun infurmaziuns precisas e constantamain actualisadas davart las ristgas existentas. E per finir ston las cundiziuns vegnir analisadas sin il terrain per pudair applitgar diversas mesiras da protecziun e gestiun da lavinas sco per exempel il sajettar lavinas. Questa analisa da las ristgas vegn fatga a basa d’ina savida informala e scientifica tradida dapi plirs tschientaners. Er sche questa lavur è marcada d’ina professiunalisaziun creschenta, dovri anc adina enconuschientschas intimas e persunalas da l’ambient e dal terren direct – d’ina vallada, d’ina costa, etc. – che pretendan ina transmissiun intensiva da savida tranter persunas expertas e laics interessads.
Ende Inhaltsbereich